שאלה: פריצה   פתיחה של מכשיר אייפון: לכבוד הרב מחילה מראש שהשאלה הזאת תהיה קצת יותר ארוכה מהרגיל פשוט יש פה מצב אבסורדי שעשרות אם לא מאות אלפים פורצים מכשירים ושום רב לא נותן על זה דעה מסודרת היתר או איסור השאלה אתחיל בהסבר קצר אחד הטלפונים הנפוצים כיום זה אייפון Iphone האייפון מגיע מהחברה נעול להתקנת תוכנות צד שלישי חוקיות או פרוצות חשוב לציין יש מאות אלפי תוכנות בת ושלא בת למכשירים החוקיים קיימות אלפי תוכנות בת למכשירים פרוצים, ה"חיסרון" של הפריצה זה שהיא פותחת את האפשרות להתקין תוכנות באופן לא חוקי לפני בערך 8 חודשים החליטו במשרד זכויות היוצרים של ארצות הברית לשנות את החוקה ולהתיר פריצה למכשירי אייפון אני אביא מספר ציטוטים (ציטוט 1)"משרד זכויות היוצרים מכיר בכך שהמטרה העיקרית של נעילת הטלפונים הסלולריים הוא לכבול את הלקוחות לרשתות הנוכחיות שלהם, במקום להגן על זכויות יוצרים" (ציטוט 2)לפי טענת הממשל האמריקאי, פעולת פריצת המכשיר אינה מפרה את זכויות היוצרים של יצרנית הסלולר. (ציטוט 3)"אנשים יכולים כעת לפרוץ את המכשירים שלהם ולהפעיל כל מיני סוגים של אפליקציות", כך אמרה עורכת דין לזכויות הפרט קורין מקשרי לבלומברג. "הם יכולים להשתמש במכשיר שאותו רכשו באופן מלא מבלי לחשוש מתביעה". עכשיו למרות תיקון החוק בארה"ב בהסכם שהלקוח מקבל פה בארץ כתוב "תוכנת האייפון ניתנים לך ברשיון ולא נמכרים לך ע"י אפל בע"מ לשימוש בהתאם להוראות של רשיון זה בלבד " ובסעיף ג-אינך רשאי לבצע דה קומפילציה (הנדסה חוזרת)או לנסות לפצח את קוד המקור,לפענח,לשנות.(שזה בעצם לעניות דעתי הפריצה) כל נסיון לעשות כן מהווה הפרה של זכויות אפל ומעניקי הרשיון שלה בתוכנת האייפון אני מוסיף ומציין שניסיתי למצוא מאמרים על החוק הישראלי בעניין ולא מצאתי דעה על הנושא עכשיו אחרי שאני מקווה שפירטתי את הנושא 1-האם מותר לפרוץ את מכשיר האייפון Iphone? 2-האם מותר לפרוץ לאדם אחר בת או שלא בת? שוב מחילה על ההארכה ואם אפשר לבקש שהרב יפרט את תשובתו ויום טוב
תשובה: תמצית התשובה - לאחר שקראנו בעיון את שאלתך ולאחר דרישה וחקירה בפרטי העובדות שקשורים לנידון שאלתך, נראה לעניות דעתנו לומר כי לאור הנתונים שיוצגו להלן, גם כאן בארץ כשאתה קונה את מכשיר האייפון מהחברה הסלולרית, אע"פ שאתה חותם על חוזה שכביכול אוסר עליך לפרוץ את האייפון, מכל מקום פעולת הפריצה מותרת. טעמי התשובה באריכות - אמנם, נכון הדבר כי ע"פ כללי תורתנו הקדושה בהלכות קניינים, אדם או חברה שמוכרים חפץ לקונה יכולים להתנות איתו (או בלשון ח 'לשייר') בעצם הקנין שהקנין יחול רק בתנאים מסויימים או עם הגבלות מסויימות. כך מבואר הדבר בחיבורו של הרא"ש על סוגיית 'מעשה דבית חורון' במסכת בבא בתרא קל"ד ע"א, שכתב שאם אדם נתן מתנה (כך הנידון שם, אך לענייננו אין חילוק בין מתנה למכר) לאדם אחר והתנה עימו בפירוש שלא ליתן אותה אח"כ לאחר או שלא למוכרה או לעשות עימה שום דבר מלבד דבר אחד מסויים, מתנה זו אינה בטילה אלא הרי היא מתנה ע"פ כללי הקנין בהתאם להגבלות התניות שהנותן הגביל התנה. דבריו אלו של הרא"ש הובאו להלכה בשו"ע חו"מ סימן רמ"א ס"ה. וכן באחרונים מצאנו בשו"ת חת"ס (חו"מ קל"א) שכתב כדברים האלה וחילק בין שיור בגט (המגרש את אשתו ואומר לה הרי את מותרת לכל אדם חוץ מלפלוני שדינה הוא שאינה מגורשת. גיטין פ"ב-פ"ג) שלא מועיל, לבין קניינים שבהם אין מניעה שאדם יתן מתנה לחבירו וישייר בה, שנותן לדבר זה ולא לזה, שכן היא זכותו של הנותן לתת ולשייר חלק לעצמו כרצונו, מה שאין כן בגיטין שזה לא מועיל מהסיבה שבגט התורה אמרה 'ספר כריתות' שיהא הגט דבר הכורתה מבעלה ואם יש שיור כלשהו שוב אין זה כריתות, אבל במתנה אפשר לתת לחצאין. ואם כן לכאורה היה נראה על פי הכלל שראינו זה עתה שגם בחוזה הרכישה של האייפון ישנו שיור   הגבלה מפורשת שלא לפרוץ את האייפון, ועל חוזה זה אתה חותם, ואם כך הם פני הדברים אין מקום להתיר כלל את פריצת האייפון. וחשוב להדגיש שאין להקשות ולומר שהניסוח המשפטי של החוזה של חברת אפל אינו בר תוקף משום שאינו מיוסד על כללי כתיבת הקנאה בשיור לפי תורתנו הקדושה, וזאת מהסיבה שקושיה זו איננה נכונה, שהרי גם לפי תורתנו אנו מתייחסים בזמנינו לניסוח המשפטי בחוזה החתימה הנ"ל כבר תוקף מדין סיטומתא שכן כך היא דרך המסחר בימינו ולכן חוזה זה הינו בר סמכא (כך נמסר לנו ע"י הרב כלאב שליט"א). אלא, שלפי מה שכבר מסרת לנו אתה בשאלתך, יצא באמת חוק אמריקאי מעודכן הקובע כי פעולת פריצת האייפון מותרת ואינה מוגדרת כפעולה הפוגעת בזכויות היוצרים של חברת אפל. חוק זה בעצם מונע מחברת אפל אפשרות לתבוע את לקוחותיה במקרה של פריצת האייפון (עם זאת יש לציין ולהדגיש שהחוק האמריקאי לא מתיר להתקין אפליקציות צד שלישי לא חוקיות פרוצות על האייפון). מיותר לציין שמן הסתם חברת אפל לא פועלת נגד החוק אלא נאלצת להתאים את עצמה ביחס אליו. ובאמת כשבדקנו את החוזה של אפל בענין האייפון (Iphone 4 שכמדומני יצא לשוק לאחר עדכון החוק האמריקאי) ראינו שני דברים: א. באמת מדובר על מכירה בשיור של האייפון וכפי שכתוב שם שחברת אפל לא מוכרת לך את התוכנה שמפעילה את האייפון עצמו אלא הבעלות על התוכנה נשארת אצל אפל, אלא שאפל מוכרת לך רשיון שימוש בתוכנה זו בתוך האייפון שרכשת, ע"פ ההגבלות והתנאים שמובאים להלן שם. להלן הציטוט מתוך החוזה: The software  are licensed, not sold, to you by Apple Inc. ( Apple ) for use only under the terms of this License. Apple and its licensors retain ownership of the iPhone Software itself and reserve all rights not expressly granted to you ב. אחד מההגבלות על רשיון השימוש בתוכנת האייפון שמופיעות בחוזה הוא האיסור המפורש שלא להדר לקמפל להנדס מחדש ובכלל זה לכאורה, גם לפרוץ את האייפון. אלא שכדי שסעיף זה לא יסתור את החוק האמריקאי, הוסיפה חברת אפל בסוגריים משפט שכותב שכל ההגבלה הזאת היא דווקא באופן שלא סותר את מה שהחוק אוסר להגביל. משפט זה מראה בבירור שחברת אפל בעצם לא אוסרת (ולא יכולה לאסור) על לקוחותיה לפרוץ את האייפון. להלן הציטוט מתוך החוזה: (c) You may not and you agree not to, or to enable others to, copy (except as expressly permitted by this License), decompile, reverse engineer, disassemble, attempt to derive the source code of, decrypt, modify, or create derivative works of the iPhone Software or any services provided by the iPhone Software, or any part thereof (except as and only to the extent any foregoing restriction is prohibited by applicable law or to the extent as may be permitted by licensing terms governing use of open-sourced components included with the iPhone Software). Any attempt to do so is a violation of the rights of Apple and its licensors of the iPhone Software. ולענין מה שטענת שכאן בארץ החברות הסלולריות בכל זאת ממשיכות לאסור את הפריצה של האייפון וכפי שציטטת מהם. נראה לענ"ד שיש לדחות טענה זו ולומר שאם תדייק טוב בלשון האיסור של החברות הנ"ל תגלה שהם סה"כ תירגמו את החוזה של חברת אפל בענין האייפון, וכל עניינו של איסור זה נובע רק מכוח הזכויות של חברת אפל ולא החברה הסלולרית וכפי שציטטת בשאלתך: "כל נסיון לעשות כן מהווה הפרה של זכויות אפל ומעניקי הרשיון שלה בתוכנת האייפון". נמצא לאור דברים אלו שאם חברת אפל לא אוסרת את הפריצה, כך גם חברות הסלולר לא אוסרות את הפריצה של האייפון. לאור כל הנ"ל נראה, כאמור לעיל, שאין מניעה הלכתית לפרוץ את מכשיר האייפון, אך כאמור כל הנ"ל אמור דווקא לאור הנתונים שהובאו לעיל ובהנחה שהם נכונים, וכן יש לסייג שוב ולומר שהיתר זה מתייחס רק לפריצה של האייפון ולא להתקנה של אפליקציות לא חוקיות עליו. הרב אברהם אחיה שוקרון